Nissunat er det nye, lulesamiske tilleggsnavnet på utestedet Dama di. Og ikke bare Nissunat, men også «Dajdda, doasso ja barra», for det fulle og hele navnet på utestedet er «Dama di – Kunst, kaos og bar».

Det skriver Avisa Nordland .

– Samehets forkastelig

En av etablererne av utestedet Bent Lindahl legger ikke skjul på at dette er en politisk demonstrasjon. Han og de andre som står bak Dama di vil med dette navnetillegget markere sin støtte til samisk kultur.

– Vi mener den samehetsen og den småligheten som fremdeles er til stede i Bodø er forkastelig, sier Lindahl til Avisa Nordland.

Da Bodø bestemte at det samiske navnet Bådåddjo også skulle stå på skiltet ved innkjørselen til byen, ble det bråk. Det var ikke mange dagene skiltet fikk stå i fred før det ble tagget ned .

Også på Avisa Nordlands debattsider ble det voldsom debatt med mye intensivitet og hat .

Avduking torsdag

Det å finne en riktig lulesamisk ordlyd har ikke vært enkelt. Flere språkeksperter har vært involvert.

– Vi har jobbet med dette lenge, men det er blitt litt framskyndet nå fordi det er samisk uke i Bodø for tida, sier Lindahl.

Men nå er det klart, og litt utpå kvelden torsdag –skjer den offisielle avdukningen av nytt skilt med nytt navn. Da blir det også samiske kulturinnslag, litt joik og litt festlig sammenkomst.

– Vi lager ikke noe stort event av dette, men markerer det jo. Vi vil fortsette å kjempe mot rasisme. Vi vil også vise at mange har mye å si unnskyld for, overfor den samiske befolkningen, sier Lindahl til Avisa Nordland.